Z kóždym lětom wjace pisanych wobrazow w žonjacym póstniskim ćahu
Kulow (aha/SN). Hesło na Kulowskej radnicy pokazuje na to, zo so tam wot 1706, potajkim hižo 310 lět, karnewal swjeći. Mjeztym pak je wot 1988 z tradiciju, zo wuhotuja žony a holcy sobotu do róžoweje póndźele tež žonjace póstnicy.
Znowa je so žonjacy póstniski ćah jako přiwabliwa tradicija wopokazał, k čemuž miłe słónčne wjedro njesnadnje přinošowaše. Zajimawe je w Kulowje zwěsćić, zo so w tamnišej drje jednej z najwjetšich karnewalowych metropolow Sakskeje kóždolětnje wjace žónskich skupin do wuhotowanja wosebiteho póstniskeho ćaha zarjaduje. Moderatorce na jewišću Kulowskeho torhošća Sabine Richter a Bärbel Oleg stej 78 pisanych wobrazow, wuhotowanych wot znajmjeńša 800 žonow, młodych holcow a samo dźěći, žortnje komentowałoj. Dwójce su nory na połtřeća kilometra dołhej čarje tysacy ludźi zbliska a zdaloka zawjeselili. Bjezwuwzaćnje wšitcy dźě su so tydźenje do toho zaběrali, zo bychu ze swojimi přewšo pisanymi a kreatiwnymi kostimami k lóštnej naledźe přinošowali.
szl_Latn szl_Latn szl_Latn